„ Ég þarf svo oft að vera öðruvísi en aðrir . Þetta var nú bara svona hugmynd sem droppaði upp og það er svo gaman að vekja viðbrögð sem geta haft áhrif á umræðuna í bænum , “ segir Elínborg Lárusdóttir , eða Ellen í Litlu Búðinni eins og hún er gjarnan kölluð . Litla Búðin auglýsti á dögunum rýmingarsölu þar sem boðið var upp á sölu á fatnaði í kílóavís . Þessi auglýsing vakti talsverða athygli og umtal , kveikti jafnvel spurningu hjá mörgum hvort að Ellen væri að hætt með verslunina . „ Það voru svakalega góð viðbrögð við auglýsingunni og margir mjög ánægðir . Konur voru að fá þarna allt upp í átta kjóla fyrir fimm þúsund kallinn . Klæðaefni er orðið svo létt í dag . Ég var með þessu að rýma til fyrir nýrri vöru . Mér finnst betra að láta viðskiptavinina fá vöruna á lágu verði frekar en liggja með eldri vöru . Það er þannig í fataversluninni að það safnast alltaf eitthvað upp , “ segir Ellen . Þróaðist út úr heimasölu Ellen segir að það hafi í raun verið fyrir tilviljun sem hún fór út í kaupmennsku og Litla Búðin hafi orðið til svona stig af stigi . „ Þetta byrjaði 1997 með því að ég tók að mér umboð fyrir snyrtivörur í heimasölu og var með kynningar heima . Þá bjuggu ég og maðurinn minn , Birgir Snæfeld Björnsson , á Esjubraut 13 . Svo gerðist það að Island sem var með innflutning á snyrtivörunum fékk heimild til að selja vörurnar í verslunum . Þá útbjó maðurinn minn tólf fermetra verslunarholu í geymsluplássi hjá okkur . Þótt þetta væri ósköp lítið verslunarpláss var þó hægt að koma fyrir einum og einum brjóstahaldara , slæðum og þess konar hlutum sem þurftu lítið pláss . Þannig varð til verslun sem viðskiptavinirnir kölluðu gjarnan Litlu Búðina , “ segir Ellen Lesa má viðtal við Ellen í Litlu Búðinni í Skessuhorni sem kom út í dag .